b'\n_START_ARTICLE_\nLaponska vojna\n_START_SECTION_\nVojna\n_START_PARAGRAPH_\nPo koncu nadaljevalne vojne med Finsko in Sovjetsko zvezo (SZ) se je na daljnem severu odprla nova fronta. Premirje med SZ in Finsko je vsebovalo zahtevo, da mora Finska iz svojega ozemlja pregnati vse nem\xc5\xa1ke enote, v kolikor tega Finci ne bi storili, bi posredovala Rde\xc4\x8da armada. Druge mo\xc5\xbenosti, kot da so napadli umikajo\xc4\x8do nem\xc5\xa1ko vojsko, Finci niso imeli, \xc4\x8deprav je Finska bila v prej\xc5\xa1njih fazah 2. svetovne vojne zaveznica Nem\xc4\x8dije. Nemci so \xc5\xbeeleli zaradi nadzora nad Norve\xc5\xa1ko, \xc4\x8dim dlje ostati na finskem ozemlju. Nemci so iz ma\xc5\xa1\xc4\x8devanja zaradi izdaje po\xc5\xbeigali cele vasi in pobijali civilno prebivalstvo. Mesto Rovaniemi je bilo popolnoma razdejano, poru\xc5\xa1eni so bili tudi vsi mostovi, ceste pa minirane. Domove je zapustilo okoli 100.000 prebivalcev Laponske, ki so se nato zatekli na \xc5\xa0vedsko in jug Finske. Boji so trajali vse do aprila 1945, ko so bile iz Finske pregnane \xc5\xa1e zadnje nem\xc5\xa1ke enote._NEWLINE_Do spopadov je pri\xc5\xa1lo tudi na oto\xc4\x8dju Suursaari v Finskem zalivu, kjer se se je ob pomo\xc4\x8di nem\xc5\xa1ke mornarice izkrcala nem\xc5\xa1ka vojska, vendar je bil napad zaradi sovjetske letalske premo\xc4\x8di in finskih branilcev neuspe\xc5\xa1en. V vojni je sodelovala tudi nem\xc5\xa1ka mornarica, ki je pred finskimi pristani\xc5\xa1\xc4\x8di polo\xc5\xbeila mine ter potapljala finske ladje._NEWLINE_Med 7. in 15. oktobrom 1944 je potekala ob obalnem pasu vzdol\xc5\xbe Barentsovega morja sovjetska ofenziva proti Nemcem. Dne 18. oktobra je Rde\xc4\x8da armada prestopila Norve\xc5\xa1ko mejo, kjer se je fronta nato ustalila. Med boji na norve\xc5\xa1ko-finski meji je sodelovala tudi 20. gorska armada generala Rendulica, ki so ga na to boji\xc5\xa1\xc4\x8de poslali po neuspe\xc5\xa1nem napadu na Drvar. Sovjetske \xc4\x8dete globlje na Norve\xc5\xa1ko ozemlje niso prodrle. Zadr\xc5\xbeevale so se ve\xc4\x8dinoma na \xc4\x8drti Kirkenes-Noutsi, ki je na finski meji. S to vojno so se kon\xc4\x8dale vse voja\xc5\xa1ke operacije na finskem ozemlju.\n_START_SECTION_\nPosledice vojne\n_START_PARAGRAPH_\nNemci so v vojni uporabljali taktiko po\xc5\xbegane zemlje, zato je bil sever Finske popolnoma uni\xc4\x8den. Po\xc5\xbegana so bila \xc5\xa1tevilna mesta in vasi, uni\xc4\x8deni so bili tudi vsi mostovi razen dveh, ki sta ostala nedotaknjena. Uni\xc4\x8dene in minirane so bile tudi \xc5\xa1tevilne ceste, ki so \xc5\xa1e dolgo \xc4\x8dasa po vojni ostale neprevozne. Svoje domove je zapustilo ve\xc4\x8d kot 100.000 ljudi. Ocenjujejo da je nem\xc5\xa1ka vojska povzro\xc4\x8dila za 300 milijonov takratnih ameri\xc5\xa1kih dolarjev \xc5\xa1kode. Med to vojno je padlo 950 nem\xc5\xa1kih vojakov, 2.000 je bilo ranjenih, 1.300 pa zajetih. Finske izgube pa so zna\xc5\xa1ale 774 padlih, 3.000 ranjenih in 262 pogre\xc5\xa1anih.'